Tatšenšinio–Alseko provincinis parkas

Tatšenšinio–Alseko provincinis laukinės gamtos parkas () – saugoma gamtos teritorija Kanadoje, pačiuose Britų Kolumbijos šiaurės vakaruose, tarp Jukono teritorijos ir Aliaskos. Įsteigtas 1993 m., daugiausia siekiant apsaugoti Tats Kriko apylinkes nuo stambaus masto vario gavybos. 1994 m. su Klueino, Vrangelio ir Šv. Elijo bei Ledynų Įlankos nacionaliniais parkais paskelbtas pasaulio paveldo objektu.

Vakarinę parko pusę užima Šv. Elijo kalnai su ledynais ir ledlaukiais. Pietuose, tuojau už parko ribos stūkso Feirvoterio kalnas (4663 m). Rytuose iškilę kiek žemesni Alseko kalnai, dengiami kalnų tundros. Centrine dalimi pietų link teka Alseko upė bei vienas pagrindinių jos intakų Tatšenšinis. Žemesnėse vietose veši eglynai.

Tatšenšinio–Alseko provinciniame parke sutinkamas retas juodojo lokio porūšis – melsvo kailio ledyninis lokys (Ursus americanus emmonsii). Taip pat yra grizlių, Dalio avinų, snieginių ožkų, įvairių ančių; upėse gausu lašišų.

Šaltiniai 

Britų Kolumbija
Kanados saugomos teritorijos